## Barrachina exigix al Govern d’Espanya que no paralitze el transvasament Tajo-Segura i que duga a terme les inversions hídriques necessàries en la província d’Alacant

*** El conseller d’Agricultura, Aigua, Ramaderia i Pesca ha participat hui en la V edició dels Premis a les Bones Pràctiques Hídriques ‘José Ramón García Antón’ que enguany ha recaigut en l’enginyer, Francisco Santiago
* Barrachina ha denunciat la negativa del Govern d’Espanya a dur a terme les obres en les estacions depuradores de Mont Orgègia i Racó de Lleó, fonamentals per a aprofitar més de 20 hm³ destinats al regadiu**

El conseller d’Agricultura, Aigua, Ramaderia i Pesca, Miguel Barrachina, ha exigit hui al Govern d’Espanya que “mantinga el transvasament Tajo-Segura i que duga a terme les inversions hídriques necessàries i de manera urgent per a garantir la supervivència de l’agricultura de la província d’Alacant”.

Així s’ha manifestat Barrachina en la clausura de l’acte d’entrega de la V edició del Premi a les Bones Pràctiques Hídriques ‘José Ramón García Antón’, que enguany ha recaigut en l’enginyer i fundador del Consorci de la Marina Baixa, Paco Santiago.

Amb este premi, que concedix la Junta Central d’Usuaris del Transvasament Xúquer-Vinalopó, es reconeix la labor de persones i institucions que destaquen per la seua labor i dedicació en la defensa de l’optimització de l’ús de l’aigua.

Barrachina ha explicat que “ningú millor que la província d’Alacant sap el que és utilitzar fins a l’última gota d’aigua”.

“L’escassetat ha fet als nostres regants molt més eficients, i no hi ha ningú més solidari en la utilització de l’aigua que els regants de la província d’Alacant,” ha assegurat el conseller.

“Esta província sap el que és treballar per la gestió hídrica i combinar l’agricultura i el regadiu amb els proveïments i d’això sap molt el nostre premiat i guardonat de hui que arribà a Benidorm fa 50 anys de la mà del seu amic José Ramón García Antón. Junts han treballat de manera incasable per a demostrar que amb una bona gestió hídrica hi ha aigua per a tots”.

Així Barrachina ha destacat que “a Espanya hi ha aigua per a tots i els transvasaments són factibles i eficients. Hem de fugir dels dogmatismes als quals ens té acostumats el Govern d’Espanya que ha demonitzat els transvasaments per a acabar eliminant-los”.

En este sentit, el conseller ha afirmat que “el Govern de Sánchez aposta per la subvenció i la prohibició, mentres que el Consell de Carlos Mazón ho fa per la inversió, la justícia, la solidaritat, l’agricultura i el medi ambient”.

**El transvasament Xúquer-Vinalopó és la demostració de la nostra solidaritat**

Miguel Barrachina ha defés que “el transvasament Xúquer-Vinalopó és bo per a garantir la supervivència de l’agricultura de la província d’Alacant i per tant de la Comunitat Valenciana”.

“Un transvasament basat en la convicció de la seua viabilitat tècnica i social i que és la demostració de la major prova de solidaritat entre la província de València i la d’Alacant per a fer més gran, més competitiva i més prospera la Comunitat Valenciana”, ha declarat.

Finalment, el conseller ha reclamat que el Ministeri repare la bassa de San Diego i pose en marxa les inversions necessàries en les depuradores de Racó de Lleó i Mont Orgègia “perquè la província d’Alacant puga disposar de 20 hm³ addicionals per al reg”.

Fecha: 12/06/2025